करण केसी दिन
नेपालको क्रिकेटमा एउटा भनाइले ‘बलियो जग’ बसालेको छ– ‘हरेक दिन करण केसीे दिन ।’ अलराउन्डर केसीले विगतमा ‘निश्चित हार’ को मुखबाट धेरैपल्ट नेपाली क्रिकेट टोलीलाई असम्भवझैं लाग्ने जित दिलाएका छन् । त्यसैले उनी यो भनाइको हकदार नै लाग्छन् ।
काठमाडौँ — नेपालको क्रिकेटमा एउटा भनाइले ‘बलियो जग’ बसालेको छ– ‘हरेक दिन करण केसीे दिन ।’ अलराउन्डर केसीले विगतमा ‘निश्चित हार’ को मुखबाट धेरैपल्ट नेपाली क्रिकेट टोलीलाई असम्भवझैं लाग्ने जित दिलाएका छन् । त्यसैले उनी यो भनाइको हकदार नै लाग्छन् ।पपुवा न्युगिनी (पीएनजी) विरुद्ध बिहीबार त्रिकोणात्मक ट्वान्टी–२० शृंखलाको खेल नेपालको ट्वान्टी–२० अन्तर्राष्ट्रियमा ५० औं खेल थियो । करणले त्यसलाई विशेष हिसाबले आफ्नो नाममा लेखाए । ट्वान्टी–२० अन्तर्राष्ट्रियमा व्यक्तिगत ५० विकेट पूरा गर्नुका साथै ह्याट्रिकसहित एउटै खेलमा ५ विकेट लिएर खेलको यो दिन पनि ‘करण केसी दिन’ बनाए ।उनी ट्वान्टी–२० अन्तर्राष्ट्रियमा ५० विकेट लिने नेपालका दोस्रो खेलाडी भए । कप्तान सन्दीप लामिछानेले ३६ खेलमा नेपालका लागि ट्वान्टी–२० अन्तर्राष्ट्रियमा सर्वाधिक ६८ विकेट लिएका छन् । करणले पनि ३६ खेलमै ५४ विकेट पुर्‍याए ।करण ट्वान्टी–२० अन्तर्राष्ट्रियमा ह्याट्रिक विकेट लिने विश्वका २८ औं खेलाडी बने । खेलको अन्तिम ओभरको दोस्रो, तेस्रो र चौथो बलमा लगातार उनले चाड सुपर (२), सिमोन अटाई (०) र नोसाइना पोकाना (०) लाई आउट गरे । करणले ट्वान्टी–२० अन्तर्राष्ट्रियको एकै खेलमा ५ विकेट लिने पहिलो बलरको कीर्तिमान पनि आफ्नै नाममा लेखाए । वसन्त रेग्मीले सन् २०१५ को विश्वकप छनोटमा उत्तरी आयरल्यान्डमा हङकङसँग १६ रन खर्चेर ४ विकेट लिनु यसअघि नेपाली बलरको उत्कृष्ट प्रदर्शन थियो ।‘भविष्यमा पनि यस्तै प्रदर्शनलाई निरन्तरता दिने प्रयास गर्नेछु,’ करणले खुसी साटे । नेपाली खेलाडीले पहिलो पटक ५ विकेट लिएकोबारे मिडिया कन्फरेन्समा आएर बोल्नुअघिसम्म करण बेखबर थिए । टिममा पनि कसैले उनलाई जानकारी दिन भ्याएका थिएनन् ।चोटका कारण फेब्रुअरीमा करणले ओमानमा भएको विश्वकप छनोट गुमाउनुपरेको थियो, जसको मूल्य नेपालले चुकाउनुपर्‍यो । सेमिफाइनलमा यूएईसँग पराजित भई यसै वर्ष अस्ट्रेलियामा हुने ट्वान्टी–२० विश्वकपमा पुग्नबाट नेपाल रोकिएको थियो ।‘३–४ वर्षदेखि घरेलु क्रिकेटमा धेरै ट्वान्टी–२० खेल्यौं, त्यही हिसाबमा अभ्यास पनि भइरहेको छ । त्यसैले स्वतः ट्वान्टी–२० खेल्ने मुड आउँछ । भेरिएसन प्रयोग गर्ने, सुरुआतमा कसरी बलिङ गर्नेलगायत अभ्यासले अहिले अन्तर्राष्ट्रियमा फाइदा पुगेको छ,’ उनले भने ।अलराउन्डर रहे पनि मुख्यतः बलर भएका कारण उनी ब्याटिङमा धेरै ‘इन्जोय’ गर्छन् । ब्याटिङमा ठूलो शट खेल्न माहिर छन् । विशेषतः उनी खेलको अन्तिम ओभरतिर चम्किने गरेका छन् । ‘मेरो पालो सधैं अन्तिममा आउँछ, क्लिक भयो भने राम्रो, क्लिक गरेन भने नराम्रो भए जस्तो देखिन्छ,’ पीएनजीविरुद्ध बलिङबाट चम्किएका करणले भने । पीएनजी इनिङ्सको पहिलो ओभरमै लेगा सिएकालाई आउट गरेर उनले ट्वान्टी–२० अन्तर्राष्ट्रियमा ५० विकेट पूरा गरेका थिए ।अन्तिम ओभरमा करणको थप जादू चल्यो । दोस्रो र तेस्रो बलमा लगातार विकेट लिएपछि लङअफमा रहेका दीपेन्द्रसिंह ऐरीलाई कप्तान लामिछानेले भित्र तानिरहेका थिए । पीएनजीका अन्तिम ब्याटर पोकानाले गरेको प्रहार मिडअफमा तानिएका फिल्डर दीपेन्द्रकै हातमा गयो ।‘लगातार २ विकेट लिएपछि सबैले फिल्डिङ योजना के गर्ने भनिरहे । मैले सोचिरहेको थिएँ, तेज गतिमा बल फाल्यो भने त्यो ब्याटरले रोक्छ होला, स्लो फाल्यो भने आतिन्छ र त्यो क्याच कहाँ जान सक्छ भनेर हामीले योजना बनायौं,’ करणले सुनाए ।शट अकासिएसँगै करणले खुसी मनाउन सुरु गरिसकेका थिए । दीपेन्द्र फिल्डर भएका कारण उनले क्याच लिनेमा आफू विश्वस्त रहेकाले विकेट आउनुअघि नै खुसी मनाएको उनले बताए । योसँगै उनले ट्वान्टी–२० अन्तर्राष्ट्रियको एकै खेलमा ५ विकेट पूरा गरे ।‘ट्वान्टी २० क्रिकेटमा ५ बलर हुन्छन्, सबैले १–१ विकेट लिए भने पनि एउटा खेलाडीको भागमा एक्लै ५ विकेट नपुग्न सक्छ । अन्तर्राष्ट्रिय क्रिकेटमा नेपालको बलिङ जहिल्यै पनि राम्रो हुन्छ । सबैले विकेट लिइरहेका हुन्छन्, त्यसैले होला एकै खेलमा ५ विकेट लिन अलिक समय लागेको,’ करण नेपाली बलरले यसअघि ५ विकेट लिन नसक्नुको कारण भन्दै थिए ।‘पुष्पा’ शैलीकरण हरेक सफलतामा घाँटीमा हात लगेर घुमाउँछन् । दक्षिण भारतीय फिल्म ‘पुष्पा’ मा त्यसका नायक अल्लु अर्जुनले धेरै पटक दाह्री मिलाउँदै घाँटीमा हात यसरी नै लगेर ‘झुकेगा नही’ भनेर आक्रोश पोखेका हुन्छन् । करणको यो सेलिब्रेसनलाई धेरैले नेपाल क्रिकेटको विवादसँग जोडेर हेर्ने गरेका छन् ।साढे तीन महिनाअघि नेपाल क्रिकेट संघ (क्यान) ले सञ्चारमाध्यममा गएर संघविरुद्ध बोलेका कारण तत्कालीन कप्तान ज्ञानेन्द्र मल्ल, उपकप्तान दीपेन्द्रसिंह ऐरीलाई पदमुक्त गरेको थियो । क्यानले कारबाहीस्वरूप ज्ञानेन्द्र, दीपेन्द्रसहित सोमपाल कामी, कमलसिंह ऐरीलाई ६ महिना केन्द्रीय सम्झौता नदिने जनाए पनि त्यो विषय साधारणसभाबाट क्यानले फिर्ता लिइसकेको छ ।क्यान र नेपाल टिमले सबै विवाद समाधान भएको जनाए पनि त्यसको प्रभाव अझै देखिन्छ । केही खेलाडी क्यानको यो कारबाहीप्रति रुष्ट छन् । करणको ‘झुकेगा नही’ शैलीको सेलिब्रेसन क्यानतर्फ इंगित रहेको धेरैको अनुमान छ ।